Козлодуй (община)
Община Козлодуй се намира в Северозападна България и е една от съставните общини на Област Враца.

География

Географско положение, граници, големина 
Общината е разположена в северозападната част на Област Враца. С площта си от 284,874 km2 заема 7-о място сред 10-те общините на областта, което съставлява 7,87% от територията на областта. Границите ѝ са следните:
 на север – Румъния;
 на югоизток – община Мизия;
 на югозапад – община Хайредин;
 на запад – община Вълчедръм от Област Монтана.

Релеф, води 
Релефът на общината е равнинен, като по-голямата част от територия ѝ се заема от източната част на обширното льосово плато Златията. То е слабо наклонено на изток и североизток. Най-високата точка на общината се намира в най-западната ѝ част, южно от язовир „Шишманов вал“ – 152 m н.в. Северната и източната част на общината се заема от Козлодуйската низина, като в най-североизточната ѝ част, северно от село Хърлец, на брега на река Дунав се намира най-ниската точка – 24 m н.в.

Основната водна артерия е река Дунав, която в пределите на общината протича на протежение от 21 km (от km 687 до km 708 (километрите се отчитат от устието на реката). Източната, най-ниска част на Козлодуйската низина е набраздена от множество напоителни канали, изградени за напояване на земеделските земи. По границата с община Мизия преминава най-долното течение на река Огоста, която протича през землищата на селата Крива бара, Бутан, Гложене и Хърлец.

Население

Населени места в община Козлодуй 
Общината има 5 населени места с общо население 18 015 жители според преброяването от 7 септември 2021 г.

Административно-териториални промени 
 МЗ № 2820/обн. 14.08.1934 г. – преименува с. Махмудия на с. Радойково;
 Указ № 546/обн. 15.09.1964 г. – признава с. Козлодуй за с.гр.т. Козлодуй;
 Указ № 829/обн. 29.08.1969 г. – признава с.гр.т. Козлодуй за гр. Козлодуй;
 Указ № 344/обн. 20.02.1970 г. – заличава с.гр.т. Букьовци и с. Гложене и ги обединява в едно населено място – гр. Мизия;
 Указ № 1521/обн. 24.10.1975 г. – заличава с. Радойково и го присъединява като квартал на с. Бутан;
 Указ № 45/20 януари 1978 г. – отделя кв. Гложене от гр. Мизия и го признава за отделно населено място – с. Гложене.

Население (1934 – 2021)

Население по възрастови групи

Етнически състав 

Етническа група от общо 17756 самоопределили се (към 2011 година):

 българи: 16149
 турци: 31
 цигани: 1427
 други: 66
 неопределени: 83
 власи: 3500

Икономика 
Според данни от 2000 година съотношението на видовете територии е:

 земеделски територии – 240 984 дка (84,6 %);
 горски територии –3321 дка (1,2%);
 населени места и други урбанизирани територии – 21 560 дка (7,6%);
 водни площи – 13 128 дка (4,6%);
 територии за полезни изкопаеми и депа за отпадъци – 116 дка (0,04%);
 територии за транспорт и инфраструктура – 1090 дка (0,4%).

От посочените данни се вижда, че основната част от територията на общината е заета от земеделски земи. Много по-нисък е делът на горските и други територии.

Транспорт 
През общината преминават частично 3 пътя от Републиканската пътна мрежа на България с обща дължина 40 km:
 участък от 24,8 km от Републикански път II-11 (от km 78,9 до km 103,7);
 последният участък от 13,4 km от Републикански път III-101 (от km 75,6 до km 89,0);
 последният участък от 1,8 km от Републикански път III-1503 (от km 4,5 до km 6,3).

Политика

Награди за Община Козлодуй 
 Победител в категория „Ефективно управление на проекти“, раздел „средни общини“, в онлайн конкурса „Кмет на годината, 2017“. Приз за кмета Маринела Николова за разработване на проекти и печелене на финансиране за подобряване на градската среда.

Кметове на Община Козлудуй 
 2015 - Маринела Николова
 2007 – Румен Маноев (Коалиция „Проект“ Промяна.BG) печели на втори тур с 58% срещу Милко Торбов (БСП).
 2003 – Милко Торбов (независим) печели на втори тур с 56% срещу Валери Ончев (независим).
 1999 – Милко Торбов (независим) печели на втори тур с 54% срещу Иво Симеонов (ОДС плюс).
 1995 – Константин Рошков (независим) печели на втори тур с 41% срещу Таня Петрова (Предизборна коалиция БСП, БЗНС Александър Стамболийски, ПК Екогласност).

Топографска карта

Бележки

Източници

Външни препратки 
 Официален сайт на община Козлодуй